พบเงินปากถุงไอแบงก์
ตะลึง! ธปท.สอบพบผู้บริหารแบงก์อิสลามชักเงินปากถุงการปล่อยกู้ลูกค้า 3-7%
19 มี.ค. 2556

ตะลึง! ธปท.สอบพบผู้บริหารแบงก์อิสลามชักเงินปากถุงการปล่อยกู้ลูกค้า 3-7% 
แหล่งข่าวจากธนาคารแห่งประเทศไทย (ธปท.) เปิดเผยว่า ผลการตรวจสอบลูกหนี้ของธนาคารอิสลามแห่งประเทศไทย (ไอแบงก์) ที่เข้าข่ายมีการปล่อยกู้ที่ผิดปกติและเป็นหนี้สงสัยจะสูญจำนวน 22 ราย วงเงิน 1.3 หมื่นล้านบาท ปรากฏว่าเข้าข่ายมีการทุจริตของบุคคลภายในธนาคาร
ผลการตรวจสอบของ ธปท. พบว่า มีลูกหนี้ที่ธนาคารปล่อยกู้อย่างน้อย 5-6 ราย ยอดสินเชื่อรวม 1,990-2,000 ล้านบาท มีการโอนเงินบางส่วนเข้าบัญชีออมทรัพย์ของเจ้าหน้าที่ธนาคารประมาณ 4-5 ราย ในสัดส่วนตั้งแต่ 3-7% ของมูลค่าการปล่อยกู้ให้กับลูกหนี้
นอกจากนี้ ธปท.ยังพบหลักฐานการทุจริตที่ชัดเจนในการเรียกเงินจากการอนุมัติสินเชื่อและปรับโครงสร้างหนี้ โดยบริษัทลูกหนี้ได้ออกเช็ค 14-15 ใบ ใบละ 1 ล้านบาท เข้าบัญชีเจ้าหน้าที่ธนาคารระดับผู้บริหาร 8 ล้านบาท อีก 7 ล้านบาท ถูกถอนเป็นเงินสด 
“ธปท.ตั้งข้อสังเกตว่ามีลักษณะคล้ายเงินปากถุง และพบว่ามีการโอนเงินจากหลายบริษัทเข้าบัญชีนี้บัญชีเดียว ขณะนี้ ธปท.ได้สอบเส้นทางการเงินและรู้ว่าใครเข้าไปเกี่ยวข้องบ้าง” แหล่งข่าวเปิดเผย
นายธานินทร์ อังสุวรังษี ผู้จัดการไอแบงก์ เปิดเผยว่า ได้รับทราบผลการตรวจสอบการปล่อยกู้ของธนาคารในอดีตจาก ธปท. ว่ามีเจ้าหน้าที่ธนาคารได้ประโยชน์จากการปล่อยกู้ แต่ไม่ทราบว่ามีใครเข้าไปเกี่ยวข้องบ้าง เพราะไม่ได้เห็นรายชื่อลูกหนี้และผู้ที่เกี่ยวข้อง ทาง ธปท.ไม่ให้ดูเอกสารการตรวจสอบ
ขณะนี้กรรมการสอบสวนการปล่อยกู้ให้ลูกหนี้ 22 ราย ที่มีนายเปรมกมลย์ ทินกร ณ อยุธยา กรรมการธนาคารเป็นประธานได้ประสานกับทาง ธปท.เพื่อขอเอกสารจะได้เอาผิดกับผู้เกี่ยวข้อง
อย่างไรก็ตาม นายธานินทร์ได้ประกาศจุดยืนการทำงานของธนาคารว่า จะไม่มีการเรียกเงินจากลูกหนี้ที่ขอกู้เด็ดขาด ใครฝ่าฝืนจะลงโทษหนัก